Gilbert Bodart, fost portar al naţionalei de fotbal a Belgiei, o legendă a echipei Standard Liege, a încercat să se sinucidă, el fiind salvat de paramedici după ce s-a aruncat luni seară în fluviul Meuse de pe Podul Europei, în oraşul Huy, informează presa belgiană, potrivit Agerpres.
Gilbert Bodart, în vârstă de 61 de ani, care în ultima perioadă a avut din nou probleme cu legea, a încercat să-şi pună capăt vieţii. Serviciile de urgenţă au sosit la faţa locului şi au încercat să-l convingă pe Bodart să renunţe la intenţia de a se sinucide, dar fostul jucător s-a aruncat în apă, de unde a fost scos cu o frânghie aruncată către el de paramedici.
În decembrie anul trecut, Gilbert Bodart a fost trimis din nou în faţa unui judecător de instrucţie pentru un caz de violenţă domestică. Bodart are de mulţi ani probleme cu legea. În 2008, el a fost încarcerat pentru un dosar de trafic de bani contrafăcuţi.
Gilbert Bodart a publicat recent mesaje ciudate pe contul său de Facebook. Fostul goalkeeper şi-a anunţat clar dorinţa de a se sinucide. "Pot spune că sunt la sfârşit, ultimele mele ore, nu mai pot suporta viaţa asta de rahat", a scris el.
Gilbert Bodart, care a avut 12 selecţii pentru "diavolii roşii", a disputat 449 de meciuri pentru Standard între 1981 şi 1996. De două ori campion al Belgiei cu formaţia din Liege, în 1982 şi 1983, el a jucat şi în Franţa, la Bordeaux.
Bodart a fost coechipier cu fotbalistul român Mircea Rednic la gruparea valonă în anii 1990.